作者:韓愈
標題:示爽
內容:宣城去京國，裡數逾三千。念汝欲別我，解裝具盤筵。日昏不能散，起坐相引牽。冬夜豈不長，達旦燈燭然。座中悉親故，誰肯舍汝眠。念汝將一身，西來曾幾年。名科掩眾俊，州考居吏前。今從府公召，府公又時賢。時輩千百人，孰不謂汝妍。汝來江南近，裡閭故依然。昔日同戲兒，看汝立路邊。人生但如此，其實亦可憐。吾老世味薄，因循致留連。強顏班行內，何實非罪愆。才短難自力，懼終莫洗湔。臨分不汝誑，有路即歸田。